SL Uradni list Evropske unije C 305/30

Objava zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 305/14)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 evropskega parlamenta in Sveta (2)

„MARRONI DEL MONFENERA“

EU št.: PGI-IT-02282 – 19.1.2017

ZOP ( ) ZGO ( X ) ZTP ( )

1. Skupina vložnikov in pravni interes

Associazione Produttori Matroni Della Marca Trevigiana Piazza Case Rosse 14 31040 Onigo di Pederobba (TV) ITALIJA E-naslov : marronimonfenera.igp@pec.it info@asso-marronimonfenera-igp.it

Združenje Produttori Marroni della Marca Trevigiana ima pravico vložiti zahtevek za spremembo v skladu s členom 13(1) odloka ministrstva za kmetijske, živilske in gozdarske politike št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☒ Označevanje — ☒ Drugo [Pakiranje]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Naslednja odstavka člena 2 specifikacije proizvoda

1. „Plod: pretežno jajčaste oblike z rahlo zašiljeno konico, ena stran je navadno ravna, druga pa izrazito izbočena; en kilogram znaša 90 plodov ali manj.“ […] „ZGO lahko pridobijo plodovi kategorije ‚extra‘ (velikost večja od 3 cm; največ 4 % plodov (v teži) ima lahko oplodje poškodovano zaradi insektov; največ 3 % plodov (v teži) ima lahko poškodovan perikarp) in kategorije I (velikost ploda je 2,8–3 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp).“ in točke 3.2 enotnega dokumenta

2. „Plod: jajčaste oblike z rahlo zašiljeno konico, ena stran je navadno ravna, druga pa izrazito izbočena; en kilogram znaša 90 plodov ali manj.“ […] „ZGO lahko pridobijo plodovi kategorije ‚extra‘ (velikost večja od 3 cm; največ 4 % plodov (v teži) ima lahko oplodje poškodovano zaradi insektov; največ 3 % plodov (v teži) ima lahko poškodovan perikarp) in kategorije I (velikost ploda je 2,8–3 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp).“ se spremenita: „Plod: pretežno jajčaste oblike z rahlo zašiljeno konico, ena stran je navadno ravna, druga pa izrazito izbočena; en kilogram znaša 120 plodov ali manj.“ […] „ZGO lahko pridobijo plodovi kategorije ‚extra‘ (velikost večja od 3 cm; največ 4 % plodov (v teži) ima lahko oplodje poškodovano zaradi insektov; največ 3 % plodov (v teži) ima lahko poškodovan perikarp) in kategorije I (velikost ploda je 2,8–3 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp) in kategorije II (velikost ploda je 2,6–2,8 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp).“ Utemeljitev: Spremembe v točkah 1 in 2 so posledica zmanjšanja velikosti plodov in posledično povečanja števila takšnih plodov v 1 kg proizvoda. Zaradi posebno sušnih poletij v zadnjih letih so se namreč proizvajali manjši plodovi, tako da je bilo treba kot ZGO tržiti tudi kostanje manjše velikosti. Razen tega je treba opozoriti na popravek neskladnosti pri opisu oblike ploda med enotnim dokumentom in tem, kar je navedeno v specifikaciji proizvoda. Ker gre za naravni proizvod, je nemogoče zagotoviti absolutno pravilnost oblike, zato je bilo besedilo „plod: pretežno jajčaste oblike“, ki je že uporabljeno v specifikaciji proizvoda, usklajeno z enotnim dokumentom. Na druge značilnosti, navedene v členu 2 in v točki 3.2 enotnega dokumenta, ne vplivata ne oblika ne velikost ploda, ki ohrani svoje kakovostne lastnosti nespremenjene. Zaradi tega se lahko sprememba šteje za manjšo v skladu z zahtevami člena 53(2)(a) do (e) Uredbe (EU) št. 1151/2012.

Označevanje in pakiranje

Člen 8 specifikacije proizvoda – točki 3.6 in 3.7 enotnega dokumenta

3. „Proizvod se pakira v mrežaste vreče za živila, ki morajo biti zaprte z varjenjem ali se mehansko zašijejo.“ se spremeni: „Proizvod je treba pakirati v ustrezne mrežaste vreče za živila ali v ustrezne posode za živila različnih velikosti in materialov. Vse vrste pakiranja je treba zapečatiti tako, da vsebine ni mogoče odstraniti, ne da bi pretrgali pečat.“

4. „Proizvod se trži v vrečkah za živila, v pakiranjih po 1, 2, 3 (zapiranje z varjenjem) ter 5 in 10 kg (zapiranje s šivanjem).“ se spremeni: „Pakiranja so lahko 0,5-, 1-, 2-, 3-, 5- ter 10- in 25-kilogramska.“ Utemeljitev: Spremembi 3 in 4 sta nastali iz potrebe, da se ne omejuje vrsta pakiranja, ker se ta lahko spreminja glede na razpoložljivost materialov za pakiranje (zdaj na primer varjenje na italijanskem trgu ni več na voljo) ali da bi se v prihodnosti lahko izbirali različni materiali, na primer nova pakiranja iz bolj ekoloških materialov. Sprememba zadeva izključno načine pakiranja in težo embalaže; zaradi tega se lahko sprememba šteje za manjšo v skladu z zahtevami člena 53(2)(a) do e) Uredbe (EU) št. 1151/2012.

5. Točka: „— trgovska kategorija ‚extra‘ ali ‚I‘.“ se spremeni: „— tržna kategorija ‚extra‘ ali ‚I‘, ‚II‘.“ Dodana je bila kategorija II. Sprememba pomeni logično prilagoditev spremembi iz točk 1 in 2 ter zadeva izključno označevanje proizvoda, zaradi tega se lahko sprememba šteje za manjšo v skladu z zahtevami člena 53(2)(a) do (e) Uredbe (EU) št. 1151/2012.

ENOTNI DOKUMENT

„MARRONI DEL MONFENERA“

EU št.: PGI-IT-02282 – 19.1.2017

ZOP ( ) ZGO ( X )

1. Ime

„Marroni del Monfenera“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6: Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz točke 1

„Marroni del Monfenera“ so sveži plodovi, ki izhajajo iz lokalnega ekotipa rastlin vrste Castanea sativa Mill. var. sativa. Ob sprostitvi na trg morajo imeti naslednje značilnosti: seme: eno na plod, ponavadi gladko ali rahlo nagrbančeno; meso: svetle lešnikaste do svetlorumene barve, testena/mokasta tekstura, prijeten, sladek okus; ovojnica: lešnikaste barve, vlaknata in močna kožica, ki se le minimalno zarašča v seme; perikarp: svetlorjave barve s temnejšimi navpičnimi progami, trdne in odporne strukture, dlakave površine, ki se zaključi z dlakastim čopkom; lisa na spodnjem delu: navadno ovalne oblike in svetlejše barve od perikapa z bolj ali manj vidnimi „žarki“, ki se raztezajo od sredine do roba, vendar ga ne prečkajo; plod: pretežno jajčaste oblike z rahlo zašiljeno konico, ena stran je navadno ravna, druga pa izrazito izbočena; en kilogram znaša 120 plodov ali manj. Ježica vsebuje največ tri plodove.

ZGO lahko pridobijo plodovi kategorije „extra“ (velikost večja od 3 cm; največ 4 % plodov (v teži) ima lahko oplodje poškodovano zaradi insektov; največ 3 % plodov (v teži) ima lahko poškodovan perikarp), kategorije I (velikost ploda je 2,8–3 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp) in kategorije II (velikost ploda je 2,6–2,8 cm; največ 6 % plodov (v teži) ima lahko oplodje poškodovano zaradi insektov; največ 5 % plodov (v teži) ima lahko poškodovan perikarp).

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Pobiranje, prebiranje, čiščenje, razvrščanje po velikosti in namakanje (curatura) morajo potekati na območju proizvodnje. Kostanj, ki se v 48 urah po pobiranju ne sprosti na trg, se obdela z namakanjem. Po tem postopku se kostanj „Marroni del Monfenera“ za največ 9 dni namaka v vodi pri sobni temperaturi. Nato se kostanj pobere iz vode in posuši v sušilniku. Ta faza omogoča, da se proizvod ohrani svež za največ tri mesece. Namakanje se izvede v le nekaj urah po pobiranju, da se prepreči fermentacija, ki se lahko začne na prevoznem sredstvu, predvsem kadar nabiranje poteka v deževnih dneh ali je temperatura še visoka.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod je treba pakirati v ustrezne mrežaste vreče za živila ali v ustrezne posode za živila različnih velikosti in materialov. Vse vrste pakiranj je treba zapečatiti tako, da vsebine ni mogoče odstraniti, ne da bi pretrgali pečat. Pakiranja so lahko 0,5-, 1-, 2-, 3-, 5- ter 10 in 25-kilogramska.

Proizvod se ne sme sprostiti na trg pred 15. septembrom vsakega leta.

3.6 Posebna pravila za označevanje proizvoda, za katerega se uporablja registrirano ime

Na etiketi, ki se nahaja na embalaži, so poleg grafičnega simbola Skupnosti in zadevnega besedila ter informacij v skladu z zahtevami zakonodaje naslednje navedbe: napis „Marroni del Monfenera“ in kratica ZGO, ki sta večja od drugih navedb na etiketi, kot je ime, ime podjetja, naslov pakirnice, logotip, tržna kategorija extra ali I, II in bruto teža ob pakiranju.

Logotip sestavljata dva koncentrična ovala, v katerih so upodobljeni podgorski griči ob pogorju Grappa. Nižino deli reka Piave, ki teče po sredini in deli logotip na dva nesimetrična dela. Na sliki sta dva kostanja, vsak na svojem bregu reke, na katerih je obilo plodov, ter dve ježici in deset kostanjev na dveh listih. Ta podoba se razteza proti levi, rahlo čez ovalno obrobo.

4. Jedrnata opredelitev geografskega območja

Geografsko območje pridelave „Marroni del Monfenera“ vključuje naslednje občine pokrajine Treviso: Borso del Grappa, Crespano del Grappa, Paderno del Grappa, Possagno, Cavaso del Tomba, Pederobba, San Zenone degli Ezzelini, Fonte, Asolo, Maser, Castelcucco, Monfumo, Cornuda, Montebelluna, Caerano di San Marco, Crocetta del Montello, Volpago del Montello, Giavera del Montello in Nervesa della Battaglia.

5. Povezava z geografskim območjem

Območja, na katerih se prideluje kostanj „Marroni del Monfenera“, spadajo večinoma v skupino št. 21 zemljevida tal Italije: „kisla rjava tla, lužnata rjava tla, rjava tla in litosoli“. Na tem območju se ta skupina tal nahaja le na desnem bregu reke Piave vzdolž podgorskega višinskega pasu, in sicer na večini geografskega območja proizvodnje. Tla na tem območju so zelo kisla ali kisla, imajo majhno nasičenost in visoko raven mineralizacije organskih snovi. Podnebje je spodnjesredogorsko in izjemno vlažno ter ga pogojujejo predalpska pobočja, ki so zelo strma in obrnjena proti jugu. Zaradi te oblikovitosti in postavitve se zračne mase dvigajo z nižine in povzročajo obilno deževje, pomladne zmrzali so redke in deževnica hitro odteka. S takšnim okoljskim ravnotežjem so ta območja in njihova okolica še posebej primerni za gojenje „Marrone del Monfenera“.

Značilnosti, zaradi katerih je kostanj ZGO „Marroni del Monfenera“ edinstven in drugačen od drugih proizvodov iz iste tržne kategorije, so zelo sladek okus mesa, homogena in kompaktna struktura plodu ter testeno-mokasta tekstura. Te značilnosti, predvsem okus, so posledica posebne povprečne kemične sestave kostanja „Marroni del Monfenera“. Primerjava z vrednostmi kemične sestave kostanja, ki jih je izračunal INRAN (Istituto Nazionale di Ricerca per gli alimenti e la nutrizione), je pokazala, da ima kostanj „Marroni del Monfenera“ višjo vsebnost ogljikovih hidratov, lipidov in kalija ter nižjo vsebnost natrija.

Kemična sestava plodov in s tem njihova kakovost je povezana z dejstvom, da kostanj, ki je izrazito acidofilna rastlina, uspeva na območju proizvodnje „Marroni del Monfenera“ zaradi značilne podgorske kisle zemlje, katere reakcija je obratna od zemlje v sosednjih območjih in kakršne ni na drugih podgorskih območjih pokrajine Treviso. Zaradi tega ima kostanj „Marroni del Monfenera“ višjo vsebnost kalija in nižjo vsebnost natrija v primerjavi z drugim kostanjem, kot je pokazala primerjava vrednosti kemične sestave. Te vrednosti za drug kostanj temeljijo na izračunih INRAN. Kakovost plodov je tudi posledica obilnih letnih padavin, zaradi katerih kostanj dobro uspeva ter ki spirajo podlago in jo ohranjajo kislo. Poleg tega so zaradi oblikovitosti in postavitve podgorskega pasu pomladne pozebe, na katere je kostanj še posebej občutljiv, zelo redke.

Poleg teh okoljskih dejavnikov je zelo pomemben tudi človeški dejavnik. Gojenje kostanja „Marroni del Monfenera“ izvira iz srednjega veka, kot dokazuje dokument iz leta 1351, ki je urejal pobiranje med družinskimi poglavarji na območju. Dokumenti iz naslednjih stoletij tudi dokazujejo, da so bili kostanjevi gozdovi na območju gojenja „Marroni del Monfenera“ zaščiteni in obravnavajo pritožbe pri pristojnih organih zaradi njihovega nezakonitega izsekavanja ali prisotnosti pašne živine zunaj sezone, kar je bilo škodljivo za nabiranje kostanja. Tradicija gojenja kostanja se je ohranila do dandanes tudi zaradi številnih prireditev, med katerimi je razstavni sejem „Marroni del Monfenera“, ki je bila prvič organiziran leta 1970. Pomembnost kostanja „Marroni del Monfenera“ za lokalno gospodarstvo in njegov ugled dokazujejo številne prireditve, ki se organizirajo vsako leto. Poleg tega je občina Pederobba, ki gostuje prireditev ob tridesetletnici razstavnega sejma, izdala serijo razglednic in poseben poštni žig.

Sklic na objavo specifikacije

(drugi pododstavek člena 6(1) te uredbe)

Ministrstvo je uvedlo nacionalni postopek ugovora z objavo vloge za priznanje „Marroni del Monfenera“ kot zaščitene geografske označbe v Uradnem listu Italijanske republike št. 256 z dne 2. novembra 2016.

Prečiščeno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v zgornjem desnem kotu zaslona), nato „Prodotti DOP, IGP e STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 179, 19.6.2014, str. 17.

(2) UL L 343, 14.12.2012, str. 1.